కాగిత రహిత రైల్వే టిక్కెట్లు... అందుబాటులోకి సరికొత్త యాప్
pnr| Last Updated:       గురువారం,  11 ఫిబ్రవరి 2016 (17:20 IST)
ఇకపై కాగిత రహిత అన్‌రిజర్వుడ్ రైల్వే ప్రయాణ టిక్కెట్లు అందుబాటులోకి రానున్నాయి. రైల్వే స్టేషన్లు, పరిసర ప్రాంతాలు కాలం చెల్లిన టిక్కెట్లతో అపరిశుభ్రంకాకుండా ఉండేందుకు వీలుగా ఈ కాగిత రహిత టిక్కెట్లను ప్రవేశపెట్టనున్నారు. ఇందుకోసం స్మార్ట్‌ఫోన్లలో సరికొత్త యాప్‌ను అందుబాటులోకి తెచ్చింది. ఈ కొత్త యాప్‌ను రైల్వే శాఖ మంత్రి సురేష్‌ ప్రభు ఢిల్లీ నుంచి రిమోట్‌ వీడియో లింకు ద్వారా ప్రారంభించారు.
సికింద్రాబాద్‌ రైల్వేస్టేషన్‌లో జరిగిన కార్యక్రమంలో 'కాగిత రహిత అన్‌ రిజర్వుడు టిక్కెట్'కు సంబంధించిన యాప్‌ పని చేసే విధానాన్ని రాజ్యసభ ఎంపీ వి.హనుమంతరావుతో కలిసి జీఎం రవీంద్రగుప్తా వివరించారు. ఎంఎంటీఎస్‌ ప్రయాణికులకు ఆండ్రాయిడ్‌ ఫోనుంటే చాలు.. శ్రమ లేకుండా టిక్కెట్‌ తీసుకోవచ్చన్నారు. గూగుల్‌ ప్లే స్టోర్‌లో లభ్యమయ్యే ఈ యాప్‌ను అన్ని అండ్రాయిడ్‌ ఫోన్లలో డౌన్‌లోడ్‌ చేసుకోవచ్చని చెప్పారు. అలాగే విండోస్‌ ఆపరేటింగ్‌ సిస్టమ్‌ ఫోన్లలోనూ డౌన్‌లోడ్‌ చేసుకోవచ్చు.
కాగా, ఎంఎంటీఎస్‌ రైలు ప్రయాణికులకు 'హైలైట్స్‌' ద్వారా రాకపోకలకు సంబంధించిన సమాచారాన్ని అందించామని.. ఇప్పుడు టిక్కెట్‌ తీసుకునే పనిని సులభతరం చేశామని జీఎం చెప్పారు. అన్ని ఎంఎంటీఎస్‌ రైల్వే స్టేషన్లలో 70 ఆటోమెటిక్‌ టిక్కెట్‌ వెండింగ్‌ మెషిన్లు(ఏటీవీఎంలు) పెడుతున్నట్టు ప్రకటించారు.
సంబంధిత వార్తలు